
Annus IV. - Vol. IV. Die 30 Septembris 1912. Num. 18, 


ACTA SEDIS 


COMMENTARIUM OFFICIALE 


ACTA PII PP. X 


CONSTITUTIO APOSTOLICA 


DE SANCTISSIMA EUCHARISTIA PROMISCUO RITU SUMENDA 


PIUS EPISCOPUS 
SERVUS SERVORUM DEI 


AD PERPETUAM REI MEMORIAM 


Tradita ab antiquis, haec diu in Ecclesia consuetudo tenuit, 
ut ad varios, pro diversis locis, mores ritusque sacrorum, 
modo superstitionis et idololatriae suspicio omnis eis abesset, fi- 
deles peregrini nullo negotio sese accommodarent. Quod quidem 
usu veniebat, pacis et coniunctionis gnatia, inter multiplicia 
unius Ecclesiae Catholicae membra, seu particulares ecclesias, 
confovendae, secundum illud sancti Leonis IX, « nihil obsunt 
« saluti credentium diversae pro loco et tempore consuetudines, 
« quando una fides per dilectionem operans bona quae potest, 
« uni Deo commendat omnes » '*. 

Huc accedebat necessitatis causa, cum, qui in exteras regio- 
nes advenissent, iis plerumque nec sacrae ibi aedes, nec sacer- 

dotes ritus proprii suppeterent. Id autem cum in ceteris rebus 
fiebat, quae ad divinum cultum pertinent, tum in ministrandis 
suscipiendisque sacramentis maximeque Sanctissima Euchari- 
stia. Itaque clericis et laicis, qui formatas, quae dicebantur, lit- 
teras peregre afferrent, patens erat aditus ad eucharisticum mi- 
nisterium aut epulum in templis alieni ritus; et Episcopi, pre- 
sbyteri ac diaconi latini cum graecis hic Romae, graeci cum lati- 
nis in Oriente divina concelebrabant mysteria: quod usque adeo 
evasit sollemne, ut si secus factum esset, res posset argumento 
esse discissae vel unitatis fidei vel concordiae animorum. 

At vero, postquam magnam Orientis christiani partem a 
centro catholicae unitatis lamentabile schisma divellerat, consue- 
tudinem tam laudabilem retinere iam diutius non licuit. Quum 
enim Michaél Caerularius non solum mores caerimoniasque lati- 
norum maledico dente carperet, verum etiam ediceret aperte 
consecrationem panis azymi illicitam irritamque esse, Romani 
Pontifices, Apostolici officii memores, latinis quidem, ad aver- 
tendum ab eis periculum erroris, interdixerunt, ne in pane fer- 
mentato sacramentum conficerent neu sumerent; graecis vero, 
ad catholicam fidem unitatemque redeuntibus, veniam fecerunt 
communicandi in azymo apud latinos: id quod pro iis tempo- 
ribus et locis opportunum sane erat, imo necessarium. Quum 
enim nec saepe graeci tunc invenirentur episcopi huic beati 
Petri cathedrae coniuncti, nec ubique adessent catholica orien- 
talium templa, timendum valde erat, ne orientales catholici ad 
schismaticorum ecclesias ac pastores cum certo fidei periculo 
accederent, nisi apud latinos communicare ipsis licuisset. 

Iamvero felix quaaedam rerum commutatio, quae postea visa 
est fieri, cum in Concilio Florentino pax Ecclesiae graecae cum 
latina convenit, veterem disciplinam paulisper revocavit. — 
Nam statuerunt quidem eius Concilii Patres: « in azymo sive 
«fermentato pane triticeo Corpus Christi veraciter confici, 
« sacerdotesque in alterutro ipsum Domini Corpus conficere de- 
« bere, unumquemque scilicet iuxta suae Ecclesiae sive occiden- 

« talis sive orientalis consuetudinem » *, sed hoc decreto vo- 
luerunt sane catholicam veritatem de valida utriusque panis con- 
secratione in tuto collocare, minime vero promiscuam commu- 
nionem interdicere fidelibus; quibus contra, quin eam confirman- 
dae pacis causa concesserint, non est dubium. Exstat Isidori, me- 
tropolitae Kioviensis et totius Russiae, luculentissima epistola, 
quam, absoluta Florentina Synodo, cuius pars magna fuerat et 
in qua Dorothei patriarchae Antiocheni personam gesserat, Le- 
gatus a Latere in Lithuania, Livonia et universa Russia dedit 
anno MccccxL Budae ad omnes qui sub ditione essent Eccle- 
siae Constantinopolitanae: qua in epistola, de reconciliata feli- 
citer graecorum cum latinis concordia praefatus, haec habet: 
« Adiuro vos in D. N. I. C. ne qua divisio vos inter et latinos 
« amplius subsistat, cum omnes sitis D. N. I. C. servi, in no- 
« mine eius baptizati... Itaque graeci qui in latinorum regione de- 
« gant aut in sua regione habeant latinam ecclesiam, omnes 
« divinam liturgiam adeant et corpus D. N. I. C. adorent, ac 
« corde contrito venerentur, non secus ac id in propria ecclesia 
« quisque faceret, nec non et confitendi gratia latinos sacerdotes 
« adeant, et corpus Domini Nostri ab eisdem accipiant. Similiter 
« et latini debent ecclesias graecorum adire et divinam liturgiam 
« auscultare, fide firma corpus Iesu Christi ibidem adorare. 
« Utpote quod sit verum I. C. corpus, sive illud a graeco sacer- 
« dote in fermentato, sive a latino sacerdote in azymo consecra- 
«tum fuerit; utcumque enim aequa veneratione dignum est, 
« sive azymum, sive fermentatum. Latini quoque confiteantur 
« apud sacerdotes graecos et divinam communionem ab eisdem 
« accipiant, cum idem sit utrumque. Ita nempe statuit Conc. 
« Florentinum in publica Sessione die v1 Iunii a. McccCxxxIx ». 

Etsi autem Isidori testimonio evincitur factam esse a Flo- 
rentina Synodo facultatem fidelibus promiscuo ritu communi- 
candi, tamen facultas huiusmodi subsecutis temporibus nec ubi- 

que nec semper fuit in usu; ideo praesertim quia, cum male 
sartam unitatem mature Graeci rescidissent, iam non erat, cur 
Pontifices Romani quod Isidorus a Florentina Synodo indultum 
refert, curarent observandum. Pluribus nihilominus in locis pro- 
miscuae Communionis consuetudo mansit usque ad Benedi- 
cti XIV Decessoris aetatem, qui primus Constitutione Etsi pa- 
storalis pro Italo-Graecis die xxvI maii anni MDCCXLII graves ob 
causas vetuit, ne laici latini Communionem a graecis presbyteris 
sub fermentati specie acciperent; graecis autem propria paroecia 
destitutis facultatem reliquit, ut in azymo apud latinos commu- 
nicarent. Ubi vero, graecis et latinis una simul commorantibus 
suasque habentibus ecclesias, usus invaluisset Communionis pro- 
miscuae, commisit Ordinariis, ut, si huiusmodi consuetudo remo- 
veri sine populi offensione animorumve commotione non posset, 
omni cum lenitate curam operamque in id impenderent, ut sem- 
per latini in azymo communicarent, graeci in fermentato. Quae 
autem pro Italo-Graecis Decessor Noster statuit, eadem ipse po- 
stea ad Melchitas quoque et ad Coptos pertinere iussit: eaque 
paullatim ad omnes transierunt Orientales, consuetudine potius 
quam legis alicuius praescripto; non ita tamen, ut quandoque 
Apostolica Sedes idem non indulserit latinis, quae etiam orien- 
tales non destituti ecclesia propria, neque ulla urgente neces- 
sitate, ut communicarent in azymo, pluries passa est, immo 
permisit. 

Quod praecipue factum est, posteaquam, animarum studio 
flagrantes, nonnullae religiosae Familiae tum virorum tum mu- 
lierum ex variis Europae regionibus ad Orientis oras advectae, 
auxilium catholicis diversorum rituum, multiplicatis apud ipsos 
christianae caritatis operibus collegiisque ad institutionem iu- 
ventutis ubique apertis, praebuerunt. Cum autem hae Familiae 
ob frequentem Eucharistiae usum quietam et tranquillam inter 
difficultates et aerumnas vitam agerent, ex orientalibus, quod 
genus valde ad pietatem proclive est, facile ad imitationem sui 
multos excitarunt: qui cum aegre apud suos vel ob distantiam 

locorum vel ob penuriam sacerdotum et templorum, vel etiam 
ob diversas rituum rationes huic desiderio possent satisfacere, 
ab Apostolica Sede instanter gratiam postularunt accipiendae 
Eucharistiae, more latinorum. Hisce postulationibus Apostolica 
Sedes aliquando concessit: atque ephebis, qui in latinorum col- 
legiis educarentur, item ceteris fidelibus, qui eorum templa cele- 
brarent ac piis consociationibus essent adscripti, permisit, salvis 
quidem iuribus parochorum, potissime quoad paschalem Com- 
munionem et Viaticum, ut pietatis causa intra annum in templis 
latinorum eucharistico pane a latinis presbyteris consecrato refi- 
cerentur. Quin etiam in ipso Concilio Vaticano Commissio pecu- 
liaris negotiis Rituum Orientalium praeposita hoc inter alia sibi 
proposuit dubium, an expediret relaxare aliquantulum legum 
ecclesiasticarum severitatem de non permiscendis ritibus ma- 
xime in Communione Eucharistica, veniamque tribuere fidelibus 
communicandi utrovis ritu: cumque eius Commissionis Patres 
adnuendum censuissent, decretum confecerunt in eam senten- 
tiam; quod tamen, abrupto temporum iniquitate Concilio, Pa- 
tribus universis probandum subiicere non licuit. — Post id tem- 
poris S. Congregatio Fidei Propagandae pro negotiis Rituum 
Orientalium, ut solatio consuleret eorum, qui ob inopiam eccle- 
siarum vel sacerdotum proprii ritus a Communione saepius abs- 
tinere cogebantur, decretum die xvim augusti anni MDCCCXxCIII 
edidit, quo, ad promovendam Sacramentorum frequentiam, omni- 
bus fidelibus ritus sive latini sive orientalis, habitantibus ubi ec- 
clesia aut sacerdos proprii ritus non adsit, facultas in posterum 
tribuitur communicandi, non modo in articulo mortis et in Pa- 
schate ad observandum praeceptum, sed quovis tempore, sua- 
dente pietate, iuxta ritum ecclesiae loci, dummodo sit catholica. 

Decessor autem Noster, Leo XIII fel. rec. in Constitutione 
Orientalium dignitas Ecclesiarum, eiusdem gratiae participes 
fecit, quicumque propter longinquitatem ecclesiae suae, nisi 
gravi cum incommodo, eam adire non possent. Simul vero prohi- 
buit, ne in collegiis latinis, in quibus plures alumni orientales 

numerarentur, latino more hi communicarent; praecepitque ut 
accirentur eiusdem ritus sacerdotes qui sacrum facerent et sa- 
cratissimam Eucharistiam illis distribuerent, saltem diebus do- 
minicis ceterisque de praecepto occurrentibus festis, quovis sub- 
lato privilegio. Sed tamen experiendo est cognitum, non ubique 
facile inveniri sacerdotes orientales, qui, cum alibi occupati sint 
in ministerio animarum, diebus dominicis et festis, atque adeo 
ipsis profestis diebus queant collegia adire latinorum, ut pueris 
puellisque esurientibus panem angelicum ministrent. 

Quamobrem non raro supplicatum est huic Apostolicae 
Sedi, ut disciplinam Ecclesiae tanta in re indulgentius tempera- 
ret. Quae preces supplices, post editum die xx Decembris McMv 
per 8S. Congregationem Concilii decretum Nostrum Sacra Triden- 
tina Synodus de quotidiana Communione Eucharistica, multo 
frequentiores fuerunt ab orientalibus, qui veniam petebant 
transeundi ad ritum latinum, quo facilius possent caelesti dape 
recreari; in eisque non pauci numerabantur pueri ac puellae, qui 
hoc ipsum beneficium participare percuperent. 

Itaque, considerantibus Nobis fidem catholicam de valida 
consecratione utriusque panis, azymi et fermentati, tutam esse 
apud omnes; insuper compertum habentibus complures esse, tum 
latinos tum orientales, quibus illa promiscui ritus interdictio et 
fastidio et offensioni sit, exquisita sententia sacri Consilii chri- 
stiano nomini propagando pro negotiis Orientalium Rituum, re 
mature perpensa, visum est omnia illa antiquare decreta, quae 
ritum promiscuum in usu Sanctissimae Eucharistiae prohibent 
vel coangustant; atque omnibus et latinis et orientalibus faculta- 
tem facere sive in azymo sive in fermentato apud sacerdotes 
catholicos, in ecclesiis cuiusvis ritus catholicis, secundum pri- 
stinam Ecclesiae consuetudinem, augusto Corporis Domini Sa- 
cramento sese reficiendi, ut « omnes et singuli qui christiano no- 
« mine censentur, in hoc concordiae symbolo iam tandem ali- 
« quando conveniant et concordent » '. 

Equidem confidimts, quae hic praescribuntur a Nobis, ea 
dilectis filiis, quot habemus in Oriente, ex quovis ritu, admodum 
fore utilia non solum ad inflammandum in eis pietatis ardorem, 
sed etiam ad mutuam eorum concordiam confirmandam. — Ete- 
nim quod ad pietatem attinet, nemo non videt divinam Eucha- 
ristiam, a Patribus Ecclesiae latinis graecisque quotidianum 
christiani hominis panem solitam appellari, utpote qua susten- 
tetur et alatur tamquam valetudo animae, multo magis frequen- 
tandam eis esse, quorum caritas vel fides, seu ipsa supernaturalis 
vitae principia, maiore in discrimine versentur. Quare catholici 
orientales, quibus est in media multitudine schismaticorum habi- 
tandum, non ex periculoso eorum convictu aliquod fidei carita- 
tisque detrimentum capient, si hoc se cibo caelesti roborare con- 
sueverint, sed magnum et perpetuum in se vitae spiritualis sen- 
tient incrementum. - Quod spectat alterum, patet proclive factu 
usque adhuc fuisse, ut inter homines unius fidei sed diversorum 
rituum, ex eo quod alii aliis facilius possent Corporis Christi 
esse participes, causae aemulationum et discordiarum exsiste- 
rent. Nunc autem, cum huius mensae, quae symbolum, radix 
atque principium est catholicae unitatis, promiscuam esse omni- 
bus fidelibus communicationem volumus, pronum est debere 
inter ipsos increscere animorum concordiam, « quoniam unus 
« panis, ait Apostolus, unum corpus multi sumus, omnes qui de 
« uno pane participamus » *. 

Haec Nos igitur de Apostolicae potestatis plenitudine sta- 
tuimus et sancimus: 

I. Sacris promiscuo ritu operari sacerdotibus ne liceat: pro- 
pterea suae quisque Ecclesiae ritu Sacramentum Corporis Do- 
mini conficiant et ministrent. 

II. Ubi necessitas urgeat, nec sacerdos diversi ritus adsit, 
licebit sacerdoti orientali, qui fermentato utitur, ministrare Eu- 
charistiam consecratam in azymo, vicissim latino aut orientali 

qui utitur azymo, ministrare in fermentato; at suum quisque ri- 
tum ministrandi servabit. 

III. Omnibus fidelibus cuiusvis ritus datur facultas, ut, pie- 
tatis causa, Sacramentum Eucharisticum quolibet ritu confectum 
suscipiant. 

IV. Quisque fidelium praecepto Communionis paschalis ita 
satisfaciet, si eam suo ritu accipiat et quidem a parocho suo: 
cui sane in ceteris obeundis religionis officiis addictus manebit. 

V. Sanctum Viaticum moribundis ritu proprio de manibus 
proprii parochi accipiendum est: sed, urgente necessitate, fas 
esto a sacerdote quolibet illud accipere; qui tamen ritu suo mi- 
nistrabit. 

VI. Unusquisque in nativo ritu permanebit, etiamsi con- 
suetudinem diu tenuerit communicandi ritu alieno; neque ulli 
detur facultas mutandi ritus, nisi cui iustae et legitimae suffra- 
gentur causae, de quibus Sacrum Consilium Fidei Propagandae 
pro negotiis Orientalium iudicabit. In his vero causis nume- 
randa non erit consuetudo quamvis diuturna ritu alieno com- 
municandi. 


Quaecumque autem his litteris decernimus, constituimus, 
declaramus, ab omnibus ad quos pertinet inviolabiliter servari 
volumus et mandamus, nec ea notari, in controversiam vocari, 
infringi posse, ex quavis, licet privilegiata causa, colore et no- 
mine; sed plenarios et integros effectus suos habere, non obstan- 
tibus Apostolicis, etiam in generalibus ac provincialibus conci- 
liis editis, constitutionibus, nec non quibusvis etiam confirma- 
tione Apostolica vel quavis alia firmitate roboratis, statutis con- 
suetudinibus ac praescriptionibus; quibus omnibus, perinde ac 
si de verbo ad verbum hisce litteris inserta essent, ad praemisso- 
rum effectum, specialiter et expresse derogamus et derogatum 
esse volumus, ceterisque in contrarium facientibus quibuslibet. 
— Volumus autem ut harum litterarum exemplis etiam impres- 
sis, manuque Notarii subscriptis et per constitutum in ecclesia- 

stica dignitate virum suo sigillo munitis, eadem habeatur fides, 
quae praesentibus hisce litteris ostensis haberetur. 

Datum Romae apud §. Petrum, anno Incarnationis Domi- 
nicae millesimo nongentesimo duodecimo, in festo Exaltationis 
S. Crucis, xvu1 Kalendas octobres, Pontificatus Nostri anno 
decimo. 


A. CarpinaLis AGLIARDI Fr. H. M. Carpinatis GOTTI 
S. R. E. Cancellarius. S. C. de Propaganda Fide Praefectus. 


VISA 


M. Riae1, C. A. Not. 


61 
Reg. in Came. Ap. N.° 2 


LITTERAE APOSTOLICAE. 


AUGUSTINIANIS RECOLLECTIS SEU DISCALCEATIS CONGREGATIONIS HISPANIAE 
ET INDIARUM PECULIARIA PRIVILEGIA ET FACULTATES CONCEDUNTUR. 


PIUS PP. X. 


Ad perpetuam rei memoriam. — Religiosas familias, quae tum 
vetustate, tum sodalium in orbe terrarum frequentia, tum praesertim 
exantlatis laboribus in augenda Dei gloria aeternaque salute hominibus 
procuranda, optime de Ecclesia sint meritae, de more institutoque Roma- 
norum Pontificum praecipuis honoribus ac privilegiis propensa volun- 
tate decoramus. Nemo itaque ignorat inter sacros huiusmodi coetus iure 
recensendos esse Augustinianos Recollectos seu Discalceatos Congrega- 
tionis Hispaniae et Indiarum, qui ad inclytum Ordinem Eremitarum 
S. Augustini, splendidissimi Ecclesiae luminis, pertinentes, peculiares 
suos natales venerabili Thomae a lesu gloriae vertunt, cuius animus 
in vita ac Passione Ssmi Redemptoris nostri defixus semper fuit, Eum- 
que imitando feliciter expressit. Ex nobili hac origine mirum est quan 
tum praedicta Congregatio brevi processerit; nam non modo in Hispaniis, 
verum etiam in America meridionali, in Japonia et in longinquis insulis 
Philippinis, a doctis sanctisque viris, quorum multi martyrium fecerunt, 
cohonestata, luculentum apostolici studii ubique dedit testimonium. Quod 
quidem laudis praeconium cum ceteris eiusdem Congregationis provin- 

ciis, tum potissimum est illi tribuendum quae, a S. Nicolao Tolentinate 
nuncupata, in dictis Philippinis insulis pro viribus adlaboravit ut Christi 
nomen longe lateque propagaretur. Haec enim provincia, Deo adiuvante, 
tamquam sacer extitit ignis, quo Recollectorum familia iterum alta, in 
veteribus regionibus, ubi iniuria temporum oppressa fuerat, magna cum 
spe revixit, atque uberiores religiosi sui ministerii edidit fructus. Con- 
sentaneum igitur esse Romani Pontifices, decessores Nostri, existima- 
runt, hoc Augustinianae Recollectionis institutum singularibus privile- 
giis indultisque augere, et Nos eodem consilio permoti, vota ac preces 
dilecti filii Francisci Sadaba a Virgine Carmeli, Procuratoris generalis, 
qui novas a Nobis gratias pro hac sua Congregatione flagitavit, benigne 
excipienda censuimus. Quare Augustinianos Recollectos seu Discalceatos 
e Congregatione Hispaniae et Indiarum peculiari benevolentia comple- 
ctentes, eorumque incremento ac prosperitati consulere, quantum in 
Domino possumus, volentes, praesentium tenore, apostolica auctoritate 
Nostra, perpetuum in modum concedimus ac largimur, ut in posterum 
supremus eiusdem Congregationis Moderator, qui huc usque Vicarius 
generalis appellatus fuit « Prior generalis Ordinis Eremitarum Recolle- 
ctorum S. Augustini » vocari possit ac debeat. Pari autem auctoritate 
Nostra concedimus, ut tum huic Priori generali, tum generali memo- 
ratae Congregationis Procuratori locus assignetur in Cappella Papali, et 
respective in functionibus, quibus ex pontificia concessione intersunt 
ceteri generales Ordinum Moderatores. Denique quo potius bénevolen- 
tiae Nostrae eidem bene merenti Congregationi exhibeamus documen- 
tum, hisce item Litteris potestatem perpetuo facimus, cuius vi praefatus 
supremus Moderator Augustinianorum Recollectorum eadem facultate 
polleat, qua ex huius S. Sedis concessionibus utitur dilectus filius Prior 
generalis pro tempore Ordinis Eremitarum S. Augustini quod ad Soda- 
litia Ss. Ritae a Cassia et Clarae a Cruce de Montefalco, nec non quod 
ad sacrum Scapulare Deiparae Virginis a Bono Consilio. Decernentes 
praesentes litteras firmas validas efficaces semper existere et fore suosque 
plenarios et integros effectus sortiri et obtinere, illisque ad quos spectat 
et in posterum spectabit in omnibus et per omnia plenissime suffragari; 
sicque in praemissis per quoscumque iudices ordinarios et delegatos 
iudicari et definiri debere, atque irritum esse et inane si secus super his 
a quoquam, quavis auctoritate, scienter vel ignoranter contigerit atten- 
tari. Haec vero impertimus, derogantes de Nostro Motu-Proprio diei 
vit aprilis anno mcmx quod ad necessitatem per supremam sacram 
Congregationem S. Officii concessas indulgentias recognoscendi, ac non 
obstantibus Nostra et Cancellariae apostolicae regula de iure quaesito 

non tollendo, aliisque Constitutionibus et Sanctionibus apostolicis in 
contrarium facientibus quibuscumque. 

Datum Romae apud S. Petrum, sub annulo Piscatoris, die xvi septem- 
bris Mcmxu, Pontificatus Nostri anno decimo. 


R. Carp. Merry DEL VAL, 
L. 4 S. a Secretis Status. 


EPISTOLAE. 
I. 


AD R. P. HADRIANUM MUNIER, SACERDOTEM E SOC, IESU, OB EDITUM OPUS 
Vers l’éternelle beauté; QUOD LAUDAT, ULTRO EI PERMITTENS UT RELI- 
QUAM EIUSDEM OPERIS PARTEM SIBI DEDICET. 


Dilecte fili, salutem et apostolicam benedictionem. — Nihil magis 
coniunctum humanae dignitati aut.ad eommunem fructum conducibilius 
cogitari potest, quam quod tibi proposuisti in eo libro qui inscribitur 
Vers V’éternelle beauté, ut cultores maxime spectatoresque bonarum artium 
ad Verbi divini contemplationem extolleres. Insitum enim natura est 
homini studium pulchritudinis, eamque, non secus ac verum et bonum, 
avide et sitienter is persequitur: quamquam hoc etiam in genere, sicut 
in aliis duobus, non raro, vana rerum opinione ac specie deceptus, 
aberrat e via. Quam cupidinem et sitim ut Deus in homine ingeneravit, 
ita non alia demum res expletura est, nisi ineffabilis pulchritudo Dei, 
cuius, ut Augustinus ait, plena visio est summa felicitas. Quidquid vero 
vel in hac rerum aspectabilium universitate, vel in naturis ratione prae- 
ditis, vel in operibus artium capit animos et cum admiratione delectat, 
id omne proficiscitur a Verbo Dei, quod cum sit splendor gloriae et 
figura substantiae Patris, omnium, quae praeter Deum sunt, rerum sum- 
mus est fabricator et primus artifex. Hine efficitur humanos artifices, si 
digni hoc nomine velint esse, divinam persequi formam, quae ex creatis 
rebus elucet, in suo quemque genere, oportere, et eos tanto fore excel- 
lentiores, quanto propius ad huius formae similitudinem accesserint. 
Haec fere sunt sanae aestheticae dogmata, quae tu ex intima christiana 
philosophia petis magnaque et doctrinae copia et artis elegantia illu- 
stras: quae quidem si vulgo teneantur, sane videntur posse ex angusto 
humilique gyro, in quo nunc versari solent, artes eripere, et novos eis 
immensosque patefacere campos, in quibus, divino incitatae afflatu, ad 
sublimia contendanl. [taque perlibenter audimus opus tuum viris peri- 

tissimis, vel a catholica sapientia remotis, ut rerum novitate mirabile, 
valde probari. Quod Nos tibi vehementer gratulamur, eorumque laudes 
cumulamus Nostris, eo vel magis quia propositum illud Nostrum instau- 
randi omnia in Christo non exigua ex parte tuus iste labor attingit. 
Quod autem nuntias hune a te editum librum, tamquam prooemium 
habendum esse plurium voluminum, in quibus de beatissima Virgine 
Matre acturus es, pergratum Nobis nuntias; nec dubitamus -tam bonis 
initiis reliqua fore consentanea. Atque ut appareat quam Nos industriae 
sollertiaeque confidamus tuae, hoc ultro damus tibi, ut opus, quod 
polliceris, cum confeceris, nomini Nostro dedicatum in lucem proferas. 
Interim tibi, dilecte fili, apostolicam benedictionem, quae benevolentiam 
Nostram testetur divinamque benignitatem conciliet, amantissime imper- 
timus. 

Datum Romae apud S. Petrum, die xxvi1 mensis augusti McMxII, 
Pontificatus Nostri anno decimo. 


PIUS PP. X. 


Il. 


AD ILLUSTREM VIRUM GUSTAVUM THERY, CAUSIDICUM, OB QUINQUAGESIMUM 
MATRIMONII ANNIVERSARIUM. 


Il Nous a été bien agréable d’apprendre que vous allez célébrer 
prochainement le cinquantiéme anniversaire de votre mariage avec 
Madame Marie Delcourt, votre trés digne épouse, et que, par une pro- 
tection visible de la Providence, cet heureux événement se produit pour 
la quatriéme fois sans interruption dans votre patriarcale famille. 

En cette mémorable circostance d’une vie si noblement et si glo- 
rieusement dépensée au service de I’Eglise et de la patrie, 4 la défense 
de leurs intéréts les plus sacrés, que vous n’avez cessé de promouvoir 
par la maitrise de votre talent et la stireté de votre doctrine, entiére- 
ment conforme aux enseignement du Saint-Siége, Nous avons a cceur 
de nous unir a votre joie, 4 la joie de votre famille et de vos nom- 
breux amis, et de vous exprimer nos sentiments de bienveillance et 
d’estime. 

Comme gage des faveurs divines, Nous vous accordons de tout 
ceur, ainsi qu’a votre trés digne épouse, la bénédiction apostolique. 

Rome, le 10 septembre 1912. 


PIUS PP. X. 

Ill 


AD R. P. D. FRANCISCUM CICERI, EPISCOPUM PAPIENSEM, OB SYNODUM DIOE- 
CESANAM AB EODEM HABITAM. 


Venerabilis frater, salutem et apostolicam benedictionem. — Ante- 
quam dioecesanam synodum convocares, per litteras manu Nostra scri- 
ptas animum tuum confirmavimus humilesque preces Nostras de rei 
eventu ultro libenterque polliciti sumus. Ex eo igitur testimonio pro- 
pensae voluntatis Nostrae coniicito quanta cum animi voluptate epi- 
stulam acceperimus, a synodali coetu cui praeeras, ad Nos nuperrime 
datam. Quam cum perlegeremus, intelleximus te optimum consilium 
feliciter ad effectum deduxisse, et dioecesis tuae clerum, ut sacrorum 
administros Ecclesiaeque filios decet, perfecte Nobiscum sentire, huiusque 
apostolicae Sedis esse observantissimum. Quod mirandum non est, cum 
sit cognitum ad Pastoris formam educi sacerdotum animos. At gratu- 
lamur tamen tibi, venerabilis frater, cupimusque ut cum istis laboris 
tui sociis et consortibus gratulationes Nostras communices. 

Quod autem nuntiabatis, sanctum vobis fore, in conventu foede- 
ratarum e dioecesi societatum qui synodum consecuturus esset, iis 
omnibus obtemperare quae ad hunc diem de populari actione, quam 
vocant, apostolica Sedes decrevit, id Nobis, cum valde placuit, tum uber- 
rimorum fructuum auspicium continere visum est. Quemadmodum enim, 
qui disciplinam abiiciunt, vacua est spes illorum, et labores sine fructu, 
et inutilia opera eorum, sic, qui modestissime parent, eos Deus ad 
maxima quaeque adiuvat roboratque virtute sua. Huius profecto effi- 
cientiam, quam Ecclesia eo maiorem experta est quo vehementius in 
eam invidiae flamma identidem exarsit, velit Deus copiosius hodie pro- 
ferre, cum plus egemus. Qua in spe et exspectatione iure vos estis, 
eruntque omnes qui animo recolant, ut vos facitis, Ecclesiam, sexdecim 
ante saecula, libertatis pacisque munera tunc divinitus esse adeptam, 
cum eam ethnici imperatores insectatione ac caedibus prope deletam 
putarent. Catholico autem nomini prosperiorem rerum cursum non 
obscure portendit, quemadmodum recte scribitis, ardor ille animorum 
in augustissimum Eucharistiae sacramentum, qui ubique gentium exci- 
tatur, et, sollemnis conventus causa qui Vindobonae habetur, mirifice 
hisce diebus conflagrat; fieri enim non potest, quin communem pie- 
tatem, eandemque tam fervidam, largiore Deus in Ecclesiam supernorum 

munerum effusione rependat. Quorum participes vos efficiat apostolica 
benedictio, quam tibi, venerabilis frater, et clero populoque tuo, pater- 
nae benevolentiae testem, amantissime in Domino impertimus. 

Datum Romae apud §S. Petrum, die xm mensis septembris, anno 
MCMXII, Pontificatus Nostri decimo. 


PIUS PP. X. 


IV. 


AD R. P. D. IOANNEM CUTHBERTUM HEDLEY, NEOPORTENSIUM EPISCOPUM, 
QUINQUAGESIMO SACERDOTII EIUS ANNO FELICITER RECURRENTE, GRATU- 
LATIONIS ERGO, 


Venerabilis frater, salutem et apostolicam benedictionem. — Te pro- 
pediem celebraturum annum sacerdotii quinquagesimum et sanctae laeti- 
tiae socios non Benedictinos tantum habiturum sodales, sed et omnes 
Angliae Antistites ac prope universos Angliae catholicos, iucunde Nos 
scito accepisse. Tanta enim voluntatum significatio haud dubie ostendit 
in excelso loco sitam esse laudem tuam, eamque ita omnes percellere, 
ut omnium egregium sit de te, de tua vita, virtute iudicium. Rectum 
quidem iudicium; cum, et rebus et perpolitae orationis elegantia prae- 
clara, edita a te scripta recte noverimus, cumque probe compertum 
habeamus quo monasticae perfectionis studio, qua consilii gravitate, 
qua pastorali florueris ac floreas sollicitudine. Quare non absimili Nos 
opinione paternaque affecti caritate, tuum, venerabilis frater, omniumque 
tecum laetantium gaudium libenter communicamus ac de mutuo studio 
gratulamur utrisque. Benevolae caritatis Nostrae testimonium addat, 
volumus etiam calix sacrificalis, quem libet ad te dono mittere una 
cum apostolica benedictione, quam caelestium auspicem donorum tibi, 
venerabilis frater, dioecesis tuae clero populoque peramanter in Domino 
impertimus. 

Datum Romae apud S. Petrum, die x1 septembris mcmxu, Ponti- 
ficatus Nostri anno decimo. 


PIUS PP. X. 

S. CONGREGATIO S. OFFICI 


(SECTIO DE INDULGENTHIIS) 


I. 


CONCEDITUR INDULGENTIA PLENARIA IN HONOREM BEATAE MARIAE VIRGINIS 
IMMACULATAE, PRIMO SABBATO CUIUSLIBET MENSIS LUCRANDA. 


(Ex audientia Sanctissimi, die 13 iunii 1912). 


Sanctissimus D. N. D. Pius div. Prov. Pp. X, ad augendam fidelium 
devotionem erga gloriosissimam Dei Matrem Immaculatam, et ad foven- 
dum pium reparationis desiderium, quo fideles ipsi cupiunt quandam 
exhibere satisfactionem pro execrabilibus blasphemiis quibus Nomen 
augustissimum et excelsae praerogativae eiusdem beatae Virginis a sce- 
lestis hominibus impetuntur, ultro concedere dignatus est, ut universi 
qui primo quolibet sabbato cuiusvis mensis, confessi ac sacra Synaxi 
refecti, peculiaria devotionis exercitia in honorem beatae Virginis Imma- 
culatae in spiritu reparationis ut supra, peregerint, et ad mentem summi 
Pontificis oraverint, Indulgentiam plenariam, defunctis quoque applica- 
bilem, lucrari valeant. Praesenti in perpetuum valituro absque ulla 
Brevis expeditione. Contrariis quibuscumque non obstantibus. 


M. Carp. RAMPOLLA. 
L. S. 
+ D. Archiep. Seleucien., Ads. S, O 


= 

Il. 
DECRETUM 


CIRCA INDULGENTIAS FESTIS BEATORUM ADNEXAS. 


Supremae sacrae Congregationi S. Officii sequentia proposita sunt 
dubia, quae versantur circa indulgentias in festis Beatorum concessas, 
quando haec transferuntur, nimirum: 

!. An, translato in perpetuum festo alicuius Beati quod externa 
solemnitate non gaudet, transferatur quoque indulgentia concessa eccle- 
siis Ordinis regularis in casu tantum quo huiusmodi indulgentia con- 
cessa sit intuitu Beati eiusque expresso nomine, an etiam in casu quo 
non fuerit concessa intuitu Beati, id est non eius expresso nomine, 
sed tantum affixa diei qua eius festum celebratur? 

I]. Et quatenus affirmative ad primam partem: Num translatio 
locum habere debeat, tam si festum pro universo Ordine, quam si pro 
aliqua tantum regulari provincia vel singulari conventu peragatur? 

[II. Num translatio indulgentiae locum habeat, si reposito in aliam 
diem fixe festo Beatorum, eorum solemnitas externa in antiquo die, ut 
ante officii repositionem perpetuam, affixa perseveret in populo? 

IV. An quando festum Beatorum ordinis S. Francisci celebratur a 
variis familiis franciscalibus, non tamen eodem die sed diverso, Ter- 
tiarii saeculares lucrari valeant indulgentiam eidem festo adnexam, die 
quo festum illud celebratur ab ea familia cui ipsi subsunt, etiam si 
in proprio indulgentiarum summario alio die adquirenda designetur ? 

V. An Tertiarii, si eorum sodalitas erecta est in ecclesiis fran- 
ciscanis quae festa Beatorum impedita in aliam perpetuo die translatam 
celebrant, in die tantum translationis indulgentiam plenariam consequi 
valeant? 

VI. An Tertiarii, qui ecclesiam ubi sodalitas erecta sit non habere 
possunt, ideoque valent indulgentiam eiusmodi in qualibet ecclesia 
franciscali promereri, possint pluries eandem indulgentiam adquirere, 
si festa in diversis ecclesiis diverso die fixe recolantur? 

Quibus dubiis mature perpensis, Emi Patres una mecum generales 
Inquisitores, feria IV, die 12 iunii 1912, dixerunt: 

Ad I. Affirmative ad primam partem; negative ad secundam. 

Ad IJ. Servetur Decretum S. C. Indulgentiarum, Januen., 12 ianua- 
rii 1878. 

Ad III. Negative, iuxta Decretum S. C. Indulgentiarum, Urbis et 
Orbis, 9 augusti 1852. 

Ad IV. Poterunt Tertiarii, pro lubito, eam lucrari die in sum- 
mario designato, vel die quo festum recolitur ab ea familia cui ipsi 
subsunt: ita tamen, ut semel tantum a singulis indulgentia adquiri 
possit. 

Ad V. Provisum in praecedenti. 

Ad VI. Negative. 

Et feria V. die 13 iisdem mense et anno, Ssmus D. N. D. Pius 
divina providentia Pp. X, in solita audientia R. P. D. Adsessori S. Officii 
impertita, supra relatas resolutiones Ehorum Patrum benigne approbare 
dignatus est. 


M. Carp. RAMPOLLA. 


L. S. 
+ Donatus, Archiep. Seleucien., Ads. S. 0 


S. CONGREGATIO DE RELIGIOSIS 


I. 


QUOAD COMMUNIONEM INFIRMARUM IN MONASTERIIS CLAUSURAE PAPALIS. 


Edito a S. C. Concilii, die 20 decembris 1905, Decreto Sacra Tri- 
dentina Synodus, quo inter alia praescribitur ut Communio frequens 
et quotidiana praesertim in religiosis Institutis cuiusvis generis promo- 
veatur, earum consulendum quoque erat sorti infirmarum quae intra 
septa monasteriorum clausurae Papalis decumbunt; quum ipsa clau- 
sura, prout determinatur in iure canonico vigenti, aliquod in praxi 
videretur parere incommodum ad frequentiorem earum aegrotantium 
Communionem, praesertim ex eo quod regulariter nonnisi confessarius 
et in eius defectu capellanus, et, si sacerdos sit regularis, a socio comi- 
tatus, monasterii claustra ingredi valeat ad Sacramenta infirmis mini- 
stranda. 


Acta, vol. IV, n. 18. — 30-9-912. “6 

Quare Ethi ac Rmi Patres Cardinales S. C. de Religiosis, occasione 
arrepta quorumdam dubiorum quae ad rem proposita fuerant, die 
30 augusti 1912, in plenario coetu ad Vaticanum habito, quoad Com 
munionem infirmis deferendam in monasteriis clausurae Papalis, sequen- 
tia decernere existimarunt, nempe: In defectu confessarii vel capellani 
tertius sacerdos, eliam regularis, licet sine socio, legitime vocatus de 
licentia episcopi, qui pro hac licentia nomine ipsius episcopi concedenda 
etiam abbatissam seu superiorissam habitualiter designare poterit, sacram 
Communionem infirmis valeat deferre Religiosis, quae ad ecclesiae crates 
descendere nequeunt. Oportet autem ut quatuor religiosae maturae 
aetatis, si fieri possit, ab ingressu in clausuram usque ad egressum, sacer- 
dotem comitentur, qui sacram pyxidem aliquas consecratas particulas 
continentem deferre, sacram Communionem administrare, reverti ad 
ecclesiam, eamdemque sacram pyxidem reponere debet, servatis rubricis 
a Rituali Romano pro Communione infirmorum statutis. 

Et hance Emorum Patrum sententiam et resolutionem Ssmus Domi- 
nus noster Pius Papa Decimus, ad relationem subscripti Secretarii, 
die 1 septembris 1912 ratam habere et confirmare dignatus est. Con- 
trariis non obstantibus quibuscumque. 

Datum Romae ex Secretaria sacrae Congregationis de Religiosis, 
die 1 septembris 1912. 


Fr. I. C. Carp. Vives, Praefectus. 
L. S. 


+ Donatus, Archiep. Ephesinus, Secretarius. 


Il. 


DUBIUM QUOAD INDULTA ABSTINENTIAE ET IEIUNII RELATE AD RELIGIOSOS. 


Rmus D. Antonius Fiat, Superior generalis Congregationis Missio- 
nis et Filiarum a Caritate, a S. C. de Religiosis sequentis dubii solu- 
tionem expostulavit, nimirum: 

Utrum in indultis apostolicis, quibus mitigationes vel dispensatio- 
nes conceduntur ab abstinentia et ieiunio in regionibus intra et extra 
Europam, praesertim in America Latina, comprehendantur Familiae 


religiosae ibi degentes. 
Emi autem ac Rimi Patres Cardinales sacrae eiusdem Congrega- 

tionis, in aedibus Vaticanis adunati die 30 augusti 1912, re maturo 
examine perpensa, responderunt: 

[. Affirmative quoad abstinentiam et ieiunium a lege Ecclesiae gene- 
rali praescripta, nisi ab indulto excludantur religiosi. 

II. Negative quoad abstinentiam et ieiunium a propriis Regulis et 
Constitutionibus statuta, nisi in indulto expresse de hac dispensatione 
mentio habeatur. Non servantes igitur huiusmodi abstinentiam et ieiu- 
nium, transgrediuntur quidem Regulam et Constitutionem, non autem 
legem Ecclesiae ; ideoque culpam tantum et poenam incurrunt a Consti- 
tutionibus vel Regulis statutam. 

I[I. Quoad vero Religiosos in America Latina degentes, standum no- 
vissimo Indulto per Secretariam Status concesso, die 1 ianuarii an. 1910. 

Quas Emorum DD. Cardinalium responsiones Ssmhus Dominus 
noster Pius Papa X, ad relationem infrascripti Secretarii, die 1 septem- 
bris 1912 adprobare et confirmare dignatus est. 

Contrariis non obstantibus quibuscumque. 

Datum Romae ex Secretaria sacrae Congregationis de Religiosis. 
die 1 septembris 1912. 


Fr. I. C. Carp. Vives, Praefectus. 
L. S. 


+ Donatus, Archiep. Ephesinus, Secretarius. 


Ill. 


DUBIUM QUOAD RELIGIOSOS VOTORUM SOLEMNIUM DEGENTES AD TEMPUS EXTRA 
CLAUSTRA. 


Quaesitumn est ab hac sacra Congregatione negotiis religiosorum 
Sodalium praeposita, utrum Religiosus, habitu regulari dimisso, extra 
claustra ad tempus degens indulto apostolico, cum facultate ab episcopo 
obtenta celebrandi Missam et alia opera sacerdotis propria peragendi, 
subsil eidem Ordinario. ita ul episcopus habeat in eum iurisdictionem 
et auctoritativam et dominativam potestatem, quamvis in Rescripto 
desit consueta formula: Ordinario loci subsit in vim quoque solemnis 
obedientiae voti. 

Emi autem ac Rmi Patres Cardinales sacrae eiusdem Congrega- 
tionis, in plenariis Comitiis ad Vaticanum adunatis die 30 augusti 1912, 
praehabito duorum ex officio Consultorum voto, et re mature perpensa, 
responderunt: 

Affirmative, facto verbo cum Sanctissimo. 


628 Acta Apostelicae Sedis. - Commentarium Officiale. 


Sanctitas porro Sua, ad relationem infrascripti Secretarii, die 1 se- 
ptembris 1912 responsionem Emhorum Patrum adprobare et confirmare 
dignata est. Contrariis non obstantibus quibuscumque. 

Datum Romae ex Secretaria sacrae Congregationis de Religiosis, 
die 1 septembris 1912. 


Fr. I. C. Carp. Vives, Praefectus. 
L. S. 
+ Donatus, Archiep. Ephesinus, Secretarius. 


S. CONGREGATIO DE PROPAGANDA FIDE 


NOMINATIONES EPISCOPORUM. 


Brevibus apostolicis nominati sunt: 


19 augusti 1912. — Episcopus Rockhamptonensis in Australia, R. 
D. Ioseph Shiel. 

— Episcopus titularis Elaeenae et Vicarius apostolicus Kiam-si 
orientalis in Sinis, R. D. loannes Ludovicus Clerc-Renaud, e Congre- 
gatione Missionum. 

21 augusti. — Episcopus titularis Tanagrensis et Vicarius aposto- 
licus novi vicariatus Marianensis et Carolinensis, R. P. Salvator a Wie- 
den, in saeculo Petrus Walleser, presbyter Ordinis Fratrum Minorum 
Capulatorum. 


| 

SACRA ROMANA ROTA 


COLONIEN. 


NULLITATIS MATRIMONII (HOSPELT-BERNARDTR). 


Pio PP. X feliciter regnante, Pontificatus Doméimationis Suae anno 
nono, die 10 iunii 1912, RR. PP. DD. losephus Mori, Ponens, Fridericus 
Cattani et Antonius Perathoner, Auditores de turno, in causa « Colo- 
nien. - Nullitatis matrimonii », inter instantem pro appellatione adversus 
sententiam Rotalem diei 27 augusti 1910, Antonium Hospelt, repraesen- 
tatum per legitimum procuratorem Cristophorum Astorri advocatum, et 
Ludovicam Bernardth, interveniente et disceptante in causa vinculi Defen- 
sore ex officio, sequentem tulerunt sententiam. 


Antonius Hospelt, catholicus, filius divitis mercatoris in urbe Colo- 
niensi, natus die 23 octobris 1882, cum viginti annos ingressus, seu 
anno 1892, servitium militare voluntarium expleret in urbe Argentora- 
tensi, vulgo Strasburgo, turpem relationem cum quadam muliere evan- 
gelicae sectae addicta contraxit, cui nomen erat Ludovica Bernardth. 
Haec omnibus artibus incautum iuvenem, conscia eius divitiarum, sibi 
devincire studuit, non exclusa etiam sponsalitia fide sese in uxorem 
ducendi. 

Re ad patrem Antonii delata, hic omnem lapidem movit ut filium 
ab exosa consuetudine, quam timebat matrimonio sanciri posse, deter- 
reret, comminata etiam exhaeredationis poena, quam recentes germa- 
nicae leges parentibus permittunt contra filios malos, si ad sanam fru- 
gem non rediret. Verum patris tentamina in irritum cessere, ob auctum 
de die in diem amoris aestum, quo Antonius illaqueatus evaserat. Per- 
functus militari servitio et diversus per aliquot dies apud suos parentes 
in urbem Coloniensem, exinde Antonius urbem Basileam commeavit 
apud Ludovicam, ibique 14 dies remansit. Durante hac brevi commo- 
ratione tum quidam Honauer mulieris propinquus tum quidam Stu- 
binger eiusdem amicus suis consilits et instigationibus auctores extitere, 
ut Antonius, iam die 26 octobris 1903 maior effectus, et Ludovica impe- 
ditas nuptias celebratum pergerent in Londinensem urbem ad _ patris 
obstacula vitanda et mulierem a vexationibus eiusdem liberandam. 

Res a sententia cessit; quandoquidem Ludovica et Antonius die 
2 novembris 1903, Londinum pervenerunt et, cum omnia ad nuptias 
parata essent, ope cuiusdam Tunk die 4 eiusdem mensis matrimonium 
coram officiali civili initum est. Peracta matrimonii celebratione, neo- 
coniuges in urbem vulgo Carlsruhe profecti sunt, ibique maritali vita 
instaurata, usque ad aestatem insequentis anni 1904 insimul cohabita- 
tionem produxerunt. 

Hoc matrimonium, ut facile praevideri poterat, infaustos sortitum 
est exitus; brevi enim inter coniuges iurgia et discordiae exoriri coe- 
perunt, quae ita progressae sunt ut consortium coniugale fere impossi- 
bile redditum fuerit. 

Quocirca Antonius primo, sub finem mensis iunii anni 1904, que- 
relam contra Ludovicam instituit apud locale tribunal civitatis Carlsruhe 
pro obtinendo divortio ab uxore, cui tamen actioni mense novembri 
subsequenti nuncium misit. Mense iunio sequentis anni 1905, vir que- 
relam iteravit, et idem tribunal sub die 14 iulii 1906 divortium admisit 
ex culpa viri seu actoris, reiecta huius querela et admissa actione recon- 
ventionali uxoris. A» hac sententia Antonius appellavit ad tribunal 
secundae instantiae, quod die 20 maii 1908 divortii admissionem ex 
utriusque culpa decrevit. 

Obtenta divortii sententia, Antonius novas cupiens inire nuptias 
cum catholica puella Maria Asbach, cui amore devinctus erat usque a 
primis annis et quem affectum non interceperat etiam durante matri- 
moniali consuetudine cum Ludovica, actionem nullitatis ex defectu con- 
sensus instituit apud curiam Coloniensem contra matrimonium Londini 
contractum, et curia Coloniensis, praevia processus instructione aliisque 
de iure praemittendis, per sententiam diei 22 aprilis 1909 in actoris vota 
concessit, qui dein, adhuc iudicio pendente, lege ecclesiastica contempta, 
Mariae Asbach civiliter nupsit. 

Ab hac sententia Sacramenti vindex Coloniensis directe ad H. S. 
Tribunal appellationem interposuit et die 27 augusti 1910, causa disce- 
ptata sub consueta rogandi formula An constet de nullitate matri- 
monii in casu, responsum prodiit Antonio adversum, nempe Negative. 
Peracta ab eius patrono ad secundum turnum provocatione et novo 
suppletivo processu instructo, causa iterum in disceptationem redit sub 
sequenti dubio: An sententia Rotalis diei 27 augusti 1910 sit confirmanda 
vel infirmanda in casu. 


Ad ius quod attinet. - Rmi Patres sequentia considerarunt. In locis 
in quibus caput Tametsi Concilii Trid. non est publicatum, ut in Anglia, 

in Saxonia, in civitate Argentinensi et aliis regionibus quas enumerare 
solent canonistae, vel ad quas extensum est privilegium Benedictinae 
declarationis quoad matrimonia mixta, validitas matrimonii regitur iure 
decretalium et attenditur inter partes consensus, dummodo aliud cano- 
nicum non obstet impedimentum, iuxta illud: « Consensus facit matri- 
« monium et non concubitus »: et dummodo contrahentes intentionem 
habeant verum matrimonium contrahendi seu consensus praestitus fuerit 
maritalis. Christus enim Dominus naturalem contractum matrimonii 
elevavit ad dignitatem sacramenti et pro christianis sacramentum et con- 
tractus sunt unum et idem et inter se inscindibilia. Posita autem hac 
doctrina matrimonia civilia celebrata in locis non Tridentinis coram offi- 
ciali civili sunt vera matrimonia, dummodo contrahentes non habeant 
intentionem perficiendi meram civilem caeremoniam. 

Ad rem Wernz (Jus matr., p. 326): « Contrahentes sponsi sive catho- 
« lici sive acatholici baptizati, qui lege Tridentina non sunt adstricti in 
« mere civili matrimonii celebratione, etsi illicitum, tamen validum ineunt 
matrimonium, dummodo intentionem habeant verum contrahendi 
matrimonium neque aliud obstet canonicum impedimentum: at si 
« civilem tantum velint performare caeremoniam, quam ex ipsorum 
intentione sequatur in ecclesia coram ministro cultus verus contra- 
« ctus matrimonialis, religiose celebrandus, omni valore caret matrimo- 
« nium civile. Quare his locis matrimonia civilia nequaquam valida sunt 
propter formam legemque civilem servatam, neque absolute et simpli- 
« citer, sed cum clausula: “ Dummodo constet de mutuo eorum con- 
« sensu ,, i. e. coniugum, ad tramites antiqui iuris Decretalium » cfr. 
Card. Gasparri, De matr., tom. 2, ed. 1904, n. 1526. 

Iam vero contrahentes Hospelt et Bernardth lege Tridentina non 
erant adstricti ratione loci in quo celebratum est matrimonium, nempe 
Londini, quia inibi sicuti in Anglia et Scotia ea lex non est recepta, 
sed neque tenebantur ratione loci in quo prius commorati sunt sponsi 
antequam Londinum pergerent. Sane in themate est sermo de matri- 
monio mixto, at Antonius, utpote civis Coloniensis, privilegio exemptionis 
quoad matrimonia mixta utebatur ex declaratione Pii VIII, diei 25 mar- 
tii 1830, ad archiepiscopum Coloniensem et episcopos Treviren., Pader- 
bonen. et Monasterien. « Nunc autem per nostras has litteras volumus 
« et mandamus ut matrimonia mixta quae post hac (a die 25 martii 1830) 
« in vestris dioecesibus contrahi contingat non servata forma Tridentina, 
« si eisdem nullum aliud obstet canonicum impedimentum, pro ratis 
« ac veris coniugiis habeantur, prout nos auctoritate nostra apostolica 
« matrimonia eadem vera et rata fore declaramus et decernimus ». 

Eodem privilegio fruebatur compars Ludovica evangelicae sectae addi- 
cta, ut bene ostendit appellata sententia, ac Antonius Hospelt. Unde 
inutiliter hoc matrimonium impeteretur ex vitio clandestinitatis, et An 
tonii defensor hanc provinciam relinquere coactus est. _ 

Secundo Rimi Patres adverterunt pro huiusmodi matrimoniis, initis 
non servata forma Tridentina, militare praesumptionem circa eorum 
validitatem, dummodo constet de matrimoniali consensu inter coniuges: 
« Si contrahentes — ait Lemkuhl, Theol. mor., I], n- 692, 3 - aut alteruter 
«eorum matrimonium ecclesiasticum a civili distingui norunt, atque in 
« civili matrimonio merum civilem actum exercere intendunt (quod non 
« possunt non intendere si ipsis, licet falso, persuasum est se verum 
« matrimonium inire non posse), matrimonium validum non contrahunt. 
« Si autem solum dubitantes vel etiam putantes se non posse contra- 
«here, volunt tamen ambo, quantum possunt, verum matrimonium 
« inire, matrimonium valet ». Et proprius ad rem haec tradit Aichner, 
Compend. Iur. Eccl., ad 10, pag. 692, nota 32: « Disputatum est an 
« matrimonia mixta civiliter contracta valida sint in regionibus in quibus 
«non viget impedimentum clandestinitatis. Vera responsio est ipsa esse 
« valida in dictis locis, nisi constet contrahentes intendere voluisse per 
« contractionem coram magistratu civili solummodo caeremoniam civi- 
«lem peragere, et postea coram parocho proprio matrimonium eccle- 
« siasticum perficere. Nam, hoc probato, nullum esset matrimonium 
« civile. Ergo praesumptio stat pro valore, sed haec non est praesumptio 
«iuris et de iure, quae probationem contrariam excludat, sed mera 
« praesumptio iuris quae eam admittit ». Haec doctrina respondet decla- 
rationibus S. Officii, dierum 2 decembris 1866, 6 septembris 1876 et 
2 iulii 1892, in quorum postrema ad archiepiscopum Coloniensem edi- 
citur: « Praesumptionem stare non pro nullitate, imo vero pro vali- 
« ditate utrorumque matrimoniorum (idest mixtorum), sive civiliter sive 
. «coram ministro acatholico clandestine contractorum, quae ibidem a 
«iure Tridentino eximuntur ». Nec alia est etiam doctrina huius S. Tri- 
bunalis in una Argentinen. Nullitatis Matr. coram Heiner; inibi haec tra- 
duntur: « Quare in omni casu praesumi potest vel debet protestantium 
« matrimonia, coram magistratu civili contracta, esse valida, nisi aliud 
«impedimentum dirimens obstet. Idem in genere dicendum est relate 
« ad Germaniam de matrimonio mixto contracto in locis non Tridentinis, 
« sive decretum Tametsi de facto, propter omissionem publicationis, vim 
« legis non habuerit, sive quoad matrimonia acatholica et mixta per 
« extensionem declarationis Benedictinae a Sede apostolica derogatum 
« fuerit. Quia in hisce locis quivis consensus matrimonium efficit, prae- 

« sumendum est etiam partem catholicam quae ecclesiastici matrimonii 
« celebrationem negligat, saltem coram magistratu civili verum matrimo- 
« nium inire intendisse. Verum si quis affirmat matrimonium suum civili- 
« ter contractum nihilominus esse invalidum, haec assertio probari debet ». 

Tertio, Rmi PP. adnotarunt, cum in dictis matrimoniis ex allegatis 
iuribus praesumptio militet pro validitate, coniugum confessionem, et a 
fortiori unius tantum, etiamsi iuratam, non sufficere ad vinculi dissolu- 
tionem declarandam, nedum quia reiicitur ex instruct. Austriaca quoad 
causas matrimoniales art. 148, sed etiam quia non admittitur iuxta 
supra citatam declarationem S. Officii an. 1866 (Cfr. Vering., Archiv., V, 
41, p. 294), quae ita se habet: « A suprema S. C. S. Officii examinatum 
«est quod die 7 iunii huius anni proposuisti dubium super validitate 
« matrimonii an. 1863 Bonnae initi a Titio et Sempronia. Ambigi non 
« potest matrimonia mixta in ista tua dioecesi non servata forma Con- 
« cilii Tridentini, ideoque civiliter tantum contracta, ut tu ipse probe 
« advertis, vi Brevis Pii VIII diei 25 martii 1830, esse valida. Nihilo- 
«minus in dubio a te exposito agitur de casu particulari, qui, inspe- 
« ctis omnibus adiunctis, expendi debet, et agitur de causa matrimo- 
«niali quae iuxta acta formaliter assumpta diiudicari debet. Hine 
« Emi Patres Cardinales una mecum Inquisitores existimarunt tum virum 
«tum mulierem ad formale examen revocare, ut iurisiurandi sancti- 
« tate deponant utrum absque praesentia parochi verum se matrimo- 
« nium inire reputaverint an non; et quatenus id non reputassent, affir- 
« mationem suam, quo melius poterunt, enitantur probare ». Ergo pro 
declaratione nullitatis matrimonii civiliter initi non sufficit affirmatio 
coniugum se reputasse non inire verum matrimonium, sed hoc debet 
concludenter probari. 


In facto. - Post hoc Rmi Patres ad factum expendendum gressum 
facientes, praemisso quod in casu quaestio est de matrimonio mixto et 
quod neuter ex contrahentibus ex alias animadversis adstringebatur lege 
Tridentina, retinuerunt non satis esse probatum, sive ex deductis in primo 
processu sive in suppletivo, Antonium in celebratione Londini facta 
matrimonii tantum intendisse civilem caeremoniam et non potius verum 
matrimonium, proindeque adhuc manente praesumptione pro valore initi 
connubii, concluserunt pro confirmatione appellatae sententiae. 

Re quidem vera tota quaestio in praesens ad hoc reducitur, nempe 
ad investigationem utrum in controverso matrimonio adstiterit verus 
consensus maritalis, vel contrahentes potius tantum intenderint caere- 
moniam civilem et non verum matrimonium inire. 

Profecto contrahentes erant de iure habiles; at Antonius excipit se 
ignorasse matrimonium civile Londini contractum potuisse valere etiam 
coram Ecclesia: « Facendo il matrimonio civile con la Bernadth, io non 
« avevo affatto cognizione del fatto che il matrimonio semplicemente 
« civile, anche senza celebrazione ecclesiastica, fosse valido anche avanti 
« la Chiesa ». 

Sed haec ignorantia vel iuris error de se non est sufficiens ad 
excludendum consensum in verum matrimonium ex sequenti ratione, 
quam tradit Sanchez (De matr., lib. 2, diss. 33): « Quia si haereticus 
« credat baptismum esse rem irrisoriam nihilque valere, vere baptizat 
« si vere intendit facere quod potest et intendit Ecclesia, ut fatentur 
« omnes, et ita cum errore valoris baptismi est compossibilis consensus ; 
« ergo similiter in nostro casu, quamvis hi errent credentes non valere 
« matrimonium, possunt habere legitimum consensum, eumque habent si 
« intendant facere quod possunt et intendit Ecclesia »; et inferius auctor 
addit coniugibus hunc consensum impugnantibus in foro externo non 
credi. « Observandum est in foro externo his non adhiberi fidem si nega- 
«rent se consensisse, secus in foro conscientiae ». Unde in themate 
Antonius deberet positive demonstrare se limitasse intentionem seu con- 
sensum ad meram caeremoniam civilem vel prosecutionem concubi- 
natus, quod non valet perficere. 

Idem etiam tradit Carriere (De Maitr., p. 329 et seqq.): « Vel ille qui 
se impedimento ligatum existimabat, ita animum habebat idea impedi- 
menti detentum, adeoque sibi persuaserat se actu nubere non posse, ut 
« ne ad illud quidem volendum cogitaret et solummodo concubinatum 
« quaereret, et tunc irritum est matrimonium, quia evidens est non 
« adesse consensum necessarium. Vel sive ex ignorantia sive ex inad- 
« vertentia voluit revera et intendit matrimonium contrahere, ita ut cen- 
« seri possit illud voluisse quantum in se erat, et tune valet matrimo- 
«nium, quia voluntas contrahendi est voluntas praedominans vel 
« alligatur conditioni de praesenti, quae, cum existat, statim voluntas 
« sortitur suum effectum ». 

Age vero, si attendantur tum depositiones contrahentium, tum facta 
quae praecesserunt vel comitata vel subsecuta sunt impugnatum matri- 
monium, adeo scatet de maritali praestito consensu ut praesumptio dici 
possit conversa in veritatem. Interim ad controversiae claritatem sedulo 
distinguenda venit causa contractus in specie ab eius obiecto. Causa est 
motivum impellens ad contrahendum, obiectum est mutua corporum tra- 
ditio ad prolem procreandam, sex consortium omnis vitae, uti aiebant Ro- 
mani, et hic contractus est mere consensualis; unde illud axioma: « matri- 

« monium facit consensus, non concubitus », quod viguit iure Decretalium, 
et post caput Tametsi in locis non tridentinis usque ad novissimum 
decretum Ne temere. Ratio impellens in casu ex parte Antonii fuit prae- 
cipue timor, ne eum pater exhaeredaret iuxta leges civiles germanicas 
recentes, dantes hance facultatem parentibus in filios discolos; ex parte 
mulieris liberatio a molestiis vexationis qua premebatur a patre eiusdem 
Antonii, vel etiam, si lubeat, aucupatio divitiarum quibus florebat Antonius, 
sed hoc nil commune habet cum quaestione consensus seu eius obiecto. 

Hisce declaratis Rmi Patres existentiam maritalis consensus primo 
firmari arguerunt ex depositione coniugum in iudicio formiter emissa. 
Ex toto contextu depositionis Ludovicae id constat et tantum satis sit 
sequentia allegare verba: « Jo naturalmente l'ho ritenuto come un vero 
« matrimonio, per mezzo del quale noi ci dovevamo appartenere per 
« sempre come marito e moglie. Nel tempo stesso sono convinta che 
« Antonio Hospelt diede listessa importanza all’atto civile come gli 
« diedi io. Nel giorno del matrimonio egli mi disse: “‘ Ecco, moglietta, 
« adesso siamo uniti per la morte, adesso nulla ci pud pil separare ,, ». 
Quis negare poterit ex hisce verbis non apparere de consensu vere 
maritali praestito ab uxore? Ad hoc addendum quod ipsa, in suis lit- 
teris ad Antonium scriptis in mense antecedente matrimonium, eum vocat 
non semel maritum. 

De eodem maritali consensu constat similiter ex Antonii deposi- 
tione: « La Lucia Bernardth - ipse ait - si ritenne in base al matrimonio 
« fatto a Londra come mia vera moglie, come anche io mi ritenni per 
« suo vero e legale marito. Non si é parlato mai tra noi di matrimonio 
« ecclesiastico: la Bernadth non aveva religione affatto ». Si itaque Anto- 
nius sese retinuit non solum ut legalem sed etiam uti verum maritum, 
profecto dicendum est ipsum non intendisse exclusive caeremoniai civi- 
lem sed etiam verum consensum in matrimonium praestitisse. Neque id 
enervatur, ut alias notatum est, ex facto quod ipse de matrimonio eccle- 
siastico non cogitavit, vel quod ignorabat matrimonium esse posse vali- 
dum quamvis non celebratum coram Ecclesia, sed tantum coram civili 
magistratu, nam haec inadvertentia vel ignorantia rei naturam destruere 
vel immutare non valet, ut ait Card. D’Annibale, Sum. Theol., V, 3, n. 488, 
in nota n. 45, ed. ul.: « Non obstat opinio quae apud illos (Orientales 
« graeci ritus) iamdiu invaluit matrimonia celebrata sine parocho et 
« duobus testibus nullius momenti esse, quia falsa nostra existimatio 
«rei veritatem non mutat, quo iure utimur, quin imo exinde iure 
« inferri potest praestito consensui nullam limitationem fuisse apposi- 
«tam ». Nec item dici potest Antonium intendisse unionem solubilem 

iuxta legem civilem in dando consensu. Nam a iudice interrogatus: « Ha 
« lei riflettuto prima del matrimonio e si @ reso conto che cosa sarebbe 
« stato pit tardi di lei e se lei sarebbe stato sempre con Luisa Ber- 
.« nardth? », ipse respondit: « lo non vi ho riflettuto: io ero terribil- 
« mente innamorato di lei, e la volevo proteggere dalle insidie di mio 
« padre ». Idem dicendum est de dubiis in eo exortis, circa intentionem 
ex parte Ludovicae: « Quantunque io non ritenessi per vere le espres- 
« sioni dette dalla Bernardth, pur mi vennero forti dubbi sulla inten- 
« zione onesta della medesima ». Sed ipse erat amoris aestu obcoecatus, 
et exorta proinde dubia animum eius mutare non valuerunt. Nee demum 
argui licet in Antonio contraria intentio perpetuitati initi matrimonii cum 
Ludovica, ex facto quod ipse post initum civile matrimonium voluit ducere 
Marian Asbach, quam iam ab adolescentia amabat. 

Haec enim cum ista muliere relatio, qualiscumque fuerit, nonnisi 
Antonii levitatem et inconstantiam designat, quae -animi levitas et incon- 
stantia etiam maior deprehenditur, si attendatur Antonium post cele- 
bratum matrimonium cum aliis quoque mulieribus conversatum fuisse. 

Item Rmi Patres retinuerunt Antonium nullimode iuvari posse in 
instituta actione a novis testium depositionibus vel declarationibus. 
Quod enim eius mater dicit: « Ebbi sempre la convinzione che la rela- 
« zione di mio figlio con la Bernadth, non fosse un matrimonio valido »; 
hoc tantum eius opinionem exprimit. Idem dicendum de depositionibus 
parochorum Kremer, Steinberg et Ditges stantium pro nullitate contro- 
versi matrimonii, vel referentium hanc opinionis praevalentiam in catho- 
licis Germaniae quoad matrimonia civiliter inita in locis non triden- 
tinis absque ecclesiastica forma: proindeque haec destruere non valent 
exceptiones factas in appellata sententia contra depositiones testium in 
primo processu. 

Idem senserunt de nova depositione facta a teste advocato Wirt 
ad minuendam credibilitatem reae conventae Ludovicae non satis suffra- 
gante, circa quoddam privatum colloquium quod ipse habuerat cum 
Ludovica die subsequente, nempe die 15 decembris anni 1908, eius exa- 
mini coram iudice delegato in civitate Carlsruhe. « In questo colloquio 
«ella mi raccontd fra l'altro di avere deposto nell’ interrogatorio, che 
« dopo il matrimonio civile a Londra, essa parti con Hospelt alla volta 
« di Carlsruhe, con l’intenzione di fare le pratiche per il matrimonio 
« religioso, secondo le prescrizioni della Chiesa cattolica. Ella ritenne 
« questa deposizione come dannosa per I’Hospelt (quam circumstantiam 
« Antonius in iudicio denegavit). Nello stesso tempo disse che era stata 
« consigliata a presentare lettere, il cui contenuto sarebbe stato pari- 

« menti dannoso per lui. Dichiard inoltre di essere pronta a non pre- 
« sentare al processo le lettere e cosi deporre a vantaggio di lui, se fosse 
« stata corrispondentemente soddisfatta. Disse poi di voler andare dal 
« signor Cardinale, se non venisse finanziariamente soddisfatta ». Hae 
siquidem litterae a Bernardth fuerunt exhibitae, ut testis refert in prima 
depositione, et non apparet ullam fuisse datam compensationem ; neque 
Bernardth de hac circumstantia in iudicio fuit interrogata. Quare 
Riis Patribus allata testis relatio non tanti ponderis visa fuit ut evertere 
possit depositiones iudiciales Ludovicae, quae utpote stantes pro valore 
matrimonii fruuntur iuris favore iuxta art. 149 citatae instructionis 
Austriacae. 

Eumdem calculum Rmi Patres putaverunt esse adiiciendum argu- 
mento defensoris et deducto sive ex secreta relatione, ut ut iurata, morum 
investigatoris Adrian circa inhonesta facta vel dolos Ludovicae ad illa- 
queandos libidine viros, vel literis secretis Heineman a patre Antonii 
rogati ad mores mulieris et vitam investigandam et exosum matrimo- 
nium impediendum. Hae quidem turpitudines revelant malum animum 
Ludovicae, sed in causa matrimoniali obstare nequeunt quominus ipsa 
ut rea conventa audiatur et eius depositiones recipiantur, quoadusque 
ipsa de mendacio non convincatur. Neque obtendi valet ipsam verum 
maritalem consensum praestare nequivisse, tum quia erat pluribus viris 
iam desponsata, tum quia pertinebat ad sectam evangelicam quae matri- 
monii solubilitatem admittit. Verum hoc ultimum idest erronea persua- 
sio Evangelicorum circa matrimonii solubilitatem eorum matrimonia 
irritare non valet, quia ipsi intendunt celebrare matrimonium iuxta 
voluntatem Christi, qui illud indissolubile instituit, et generalis persuasio 
absorpta manet a praedicta intentione (cfr. Benedict. XIV, De synod. 
dioec., lib. 13, c.21 et Gury cum notis Ballerini v. 2, pag. 723 in nota). 
Unicus casus, iuxta decisionem S. Officii diei 2 dec. 1680, est si huius- 
modi intentio foedandi vel solvendi matrimonium sit in pactum deducta 
vel cum ea conditione contractum. 

Ad alterum seu primum difficultatis punctum responderi potest, 
quod duo in casu sedulo distinguenda sunt, nempe voluntas ineundi 
matrimonium et voluntas initi matrimonii obligationes non servandi. Si 
de hoc secundo quaeratur et expendantur sequentia verba Ludovicae 
ante tempus ineundi matrimonium prolata, de quibus deponit Antonius 
et quae refert testis Adrian, « Ora lho preso proprio nella rete, potrei 
« poi fare divorzio e ricevere una somma e poi sarei capace di sposare 
« l’'antico amante », certe de prava eius intentione ambigi non posse 
videtur. Sed cum haec intentio in pactum non fuerit deducta, ex ea 

argui non potest nullitas matrimonii sed tantum perversa voluntas obli- 
gationes eius pessumdandi. Sed aliud dicendum de primo seu de firma 
eius voluntate matrimonium celebrandi; praeterquam enim datus mari- 
talis consensus invicte probatur ex eius iudiciali confessione, is etiam 
eruitur ex facto quod Ludovica impulit Antonium ad iter arripiendum in 
Londinum, ut inibi copia adesset optatas nuptias contrahendi, item 
deducitur ex eius literis. Ita in una epistola ad dominum Heinemann, 
dum Ludovica se conqueritur de impedimento ab Antonii patre obiecto 
ad matrimonium et sese purgat ab accusatione sibi facta de turpi rela- 
tione cum eodem Heinemann, haec ait: « Heri vesperis cum ipso An- 
« tonio locuta sum. Dixit se id nullomodo credere posse, id quod certe 
«mihi iam magno solatio est. Scis enim quantopere eum amem et 
« quantopere mihi terrori esset, si mihi fidem non haberet », scilicet ob 
antecedentia inita sponsalia. 

Ulterius Rmi Patres firmitatem impetiti coniugii coniecerunt ex iis 
quae illud praecesserunt, comitata et subsecuta sunt. Sane inter Ludo- 
vicam et Antonium sponsalia extiterant, quibus ipse Heinemann inter- 
fuerat, et quorum fidem Antonii pater abrumpere conatur et ope plu- 
rimorum amicorum utitur ad invisum matrimonium eludendum. Stante 
hac oppositione amor Antonii erga Ludovicam potiusquam defervescere 
augescit: « Noi vogliamo lavorare e sposare, poiché seguitare cosi a 
« vivere con te non posso pil, e tu, buona, mi basti; piuttosto poveri e 
« felici che ricchi e dipendenti », ex epistola Antonii ad Ludovicam die 
3 novembris 1903, et inibi etiam: « In faccia a tutto il mondo voglio 
« essere solo il tuo marituccio legitimo ». 

Antonius, Ludovica suadente, ut finem consequeretur celebra- 
tione nuptiarum optatarum et ad patris iram effugiendam, cum eadem 
convolat in Londinum ibique ex interpositis obicibus paternis retardatum 
peragit matrimonium, indeque inter coniuges instituitur vita maritalis, 
quae durat usque ad aestatem anni 1904. Iam vero ex praemissis factis 
quis credet sponsos voluisse tantum civilem caeremoniam perficere, et 
non potius verum matrimonium, quod in Germania inire non potuerunt 
extante patris Antonii oppositione? Utique Antonius de matrimonio 
ecclesiastico non cogitavil; sed hoc, ut superius expensum est, non 
impedit quominus tali celebratione ipse voluerit complere obligationem 
quam per inita sponsalia susceperat, et hoc sat est ad constabiliendum 
quod datus consensus, quamvis illicitus, ex utraque parte fuerit vere 
maritalis, proindeque, iure naturali et Decretalium inspecto, matrimo- 
nium consistit, cum contrahentes capite Tametsi Concilii Tridentini non 
tenerentur. 

Quibus omnibus in facto et in iure perspectis, Christi nomine 
invocato, Nos infrascripti Auditores de turno, pro tribunali sedentes 
et solum Deum prae oculis habentes, decernimus, declaramus et sen- 
tentiamus non constare de nullitate matrimonii in casu; seu ad propo- 
situm dubium respondemus: Affirmative ad primam partem, negative 
ad secundam, - statuentes praeterea actorem teneri ad omnes iudicii 
expensas. 

Ita pronunciamus, mandantes Ordinariis locorum et ministris tri- 
bunalium ad quos spectat ut executioni mandent hanc nostram defini- 
tivam sententiam et adversus reluctantes procedant ad normam ss. cano- 
num et praesertim cap. 3, sess. 25, De Reform., Conc. Trid., iis adhibitis 
executivis et coércitivis mediis, quae magis efficacia et opportuna pro 
rerum adiunctis exstitura sint. 

Romae die 10 iunii 1912. 

loseph Mori, Ponens. 
Fridericus Cattani, 


Antonius Perathoner. 
S. Sac. T. Tani, Notarius. 


DIARIUM CURIAE ROMANAE 


SEGRETERIA DI STATO. 
NOMINE. 


Con biglietti della Segreteria di Stato il Santo Padre si é@ degnato di 
nominare: 

27 Settembre 1912. — Protettore dell Istituto delle Suore della santa Fami- 
glia di Helmet (Bruxelles), 1 Emo Signor Cardinale Gennaro Granito Pignatelli 
di Belmonte. 


Camerieri Segreti Soprannumerarii : 


5 Agosto 1912. —- Mons. Evangelista Pereira Barros, dell archidiocesi 
di S. Paolo del Brasile. 

17 Agosto ~ Mons. Anselmo Poock, della diovesi di Salford (Inghilterra). 

20 Agosto. — Mons. Giovanni Pietro Martin, della diocesi di Pinerolo. 

27 Agosto. — Mons. Sigismondo Pawlowscki, Parroco a Kolomyia, della 
diocesi di Leopoli. 

Camerieri d'onore in abito paonazzo : 


27 Agosto 1912. — Mons. Giulio Boccali, della diocesi di Perugia. 

28 Agosto — Mons. Porfirio de Souza Martins, Cancelliere vescovile della 
diocesi di S. Carlo del Pinhal. 

9 Settembre. — Mons. Gaetano Pierini, della diocesi di Cortona. 

— Mons. Pellegrino Fini, della medesima diocesi. 

19 Settembre. — Mons Luigi Ferrari, della diocesi di Vicenza. 


Camerieri d'onore extra Urbem: 


8 Agosto 1912. — Mons. Luigi Mulas, della diocesi di Ogliastra (Sar- 


degna). 
27 Agosto. — Mons. Adolfo Faeh, della diocesi di S. Gallo (Svizzera). 


Cappellano d‘onore extra Urbem: 
16 Agosto 1912. — Mons. Pietro Kragic, della diocesi di Sebenico. 


NECROLOGIO. 


26 Settembre 1912. — Mons. Enea Mac Farlane, Vescovo di Dunkeld. 

